ΓΡΑΠΤΗ ΕΡΩΤΗΣΗ E-2863/97 υποβολή: David Hallam (PSE) προς την Επιτροπή (11 Σεπτεμβρίου 1997)

Θέμα: Πουλερικά

Θα μπορούσε η Επιτροπή να αναφέρει τι μέτρα λαμβάνει η Ευρωπαϊκή Ένωση για να διατηρήσει τη γνησιότητα της ράτσας ορισμένων πουλερικών;

Μήπως νομίζει η Επιτροπή ότι η ισχύουσα σήμερα κοινοτική νομοθεσία για τις ορθές συνθήκες διαβίωσης, τον κτηνιατρικό έλεγχο και το διεθνές εμπόριο δεν κάνει διάκριση ανάμεσα σε «καθαρόαιμα» είδη και σε λοιπά πουλερικά;

Προτίθεται η Επιτροπή να εφαρμόσει μέτρα για τη στήριξη των λίγων εκτροφέων που επιδίδονται στη διατήρηση της ράτσας και της ποικιλίας των σχετικών ειδών;

Θα μπορούσε η Επιτροπή να δώσει έναν ακριβέστερο ορισμό των «πουλερικών» όταν θα υποβάλει νομοθεσία η οποία θα πρέπει να λάβει υπόψη:

- τα είδη που ζουν αιχμάλωτα για να προληφθεί η εξαφάνηση της ράτσας τους,

- τα είδη που έχουν διασκορπισθεί για να ελαχιστοποιηθεί ο αντίκτυπος μιας ασθένειας,

- τα είδη που φυλάσσονται για να εξασφαλισθεί η διατήρηση ενός γενετικού υλικού που θα χρησιμοποιηθεί σε μελλοντικές εφαρμογές και έρευνες,

- τα είδη που διατηρούνται για την ομορφιά τους,

- τα είδη που διατηρούνται για διαγωνισμούς-επιδείξεις διότι αρέσουν το κοινό αυτοί οι διαγωνισμοί, οι οποίοι διατηρούν και ενδεχομένως βελτιώνουν τα χαρακτηριστικά της ράτσας και της ποικιλίας όσων ειδών χρησιμοποιούνται σ' αυτούς,

- τα είδη που εκτρέφονται τοπικά σε μικρά κοπάδια για τα αυγά και το κρέας τους και

- εκείνα της μαζικής παραγωγής που προορίζονται για την ευρεία κατανάλωση.

Τι μέτρα έχει λάβει ή προτίθεται να λάβει η Επιτροπή για να ζητήσει τη γνώμη αναγνωριμένων ΜΚΟ, όταν θα αποφασίσει να χαράξει την πολιτική της στον τομέα αυτό;

Απάντηση του κ. Fischler εξ ονόματος της Επιτροπής (11 Νοεμβρίου 1997)

Όσον αφορά την εμπορία ζώων φυλής (ράτσας), όπως τα πουλερικά, το Συμβούλιο ενέκρινε, στις 25 Μαρτίου 1991, την οδηγία 91/174/ΕΟΚ σχετικά με τους ζωοτεχνικούς και γενεαλογικούς όρους που διέπουν την εμπορία ζώων φυλής, και σχετικά με την τροποποίηση των οδηγιών 77/504/ΕΟΚ και 90/425/ΕΟΚ ((ΕΕ L 85 της 05.04.1991 )). Η εν λόγω οδηγία καθορίζει τους κανόνες που διέπουν, σε κοινοτικό επίπεδο, την εμπορία των προαναφερόμενων ζώων και θα πρέπει, στο εξής, να διασφαλίζει ένα λογικό ρυθμό ανάπτυξης της εκτροφής ζώων καθαρόαιμης φυλής εντός της Κοινότητας και να συμβάλλει στην αύξηση της παραγωγικότητας του εν λόγω τομέα.

Σχετικά με την προστασία των ζώων, η οδηγία 88/166/ΕΟΚ του Συμβουλίου για τον καθορισμό των ελάχιστων προδιαγραφών σχετικά με την προστασία των ωοπαραγωγών ορνίθων που εκτρέφονται σε κλωβοστοιχίες ((ΕΕ L 74 της 19.03.1988 )) αφορά τις ενήλικες όρνιθες του είδους Gallus gallus που εκτρέφονται για την παραγωγή αυγών, ανεξάρτητα από το αν είναι ή όχι καθαρόαιμης φυλής. Ως προς τον έλεγχο των ασθενειών, το εμπόριο και τις εισαγωγές, οι κανόνες που ισχύουν για τα πουλερικά ισχύουν επίσης για τις όρνιθες, τις γαλοπούλες, τις φραγκόκοτες, τις πάπιες, τις χήνες, τα ορτύκια, τα περιστέρια, τους φασιανούς, τις πέρδικες, και τις στρουθιονίδες (πτηνά εδάφους), που εκτρέφονται ή φυλάσσονται για εκτροφή, παραγωγή κρέατος ή αυγών για κατανάλωση, είτε ανανέωση του πληθυσμού των θηραμάτων. Ειδικότερα, η οδηγία αφορά την υγεία των ζώων στο διακοινοτικό εμπόριο, και τις εισαγωγές από τρίτες χώρες πουλερικών, κρέατος πουλερικών και εκκολαπτόμενων αυγών. Ισχύει, επίσης, όσον αφορά τα μέτρα που εφαρμόζει η Κοινότητα για τον έλεγχο της ασθένειας της Newcastle και της πανώλους των ορνίθων. Για θέματα προστασίας, ζωονόσων και εμπορίου, καμία διάκριση δεν γίνεται σχετικά με το αν τα πουλερικά είναι ή όχι καθαρόαιμα.

Στο πλαίσιο του κανονισμού (ΕΟΚ) αριθ. 2078/92 του Συμβουλίου σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου ((ΕΕ L 215 της 30.07.1992 ))), τα κράτη μέλη ενδέχεται να προτείνουν προγράμματα ενίσχυσης των σπάνιων ποικιλιών ζώων εκτροφής που κινδυνεύουν από εξαφάνιση. Προς το παρόν, η Επιτροπή δεν έχει λάβει καμία σημαντική πρόταση σχετικά με τα πουλερικά και δε γνωρίζει αν τα συγχρηματοδοτούμενα προγράμματα της Κοινότητας θα μπορέσουν να καλύψουν τυχόν αυξημένη υποβολή αιτήσεων για ανάλογα προγράμματα.

Η Επιτροπή θεωρεί ότι δεν συντρέχει λόγος να αλλάξουν οι ορισμοί που χρησιμοποιούνται επί του παρόντος.

Κατά την επεξεργασία νέων νομοθετικών προτάσεων, η Επιτροπή συμβουλεύεται τις αρμόδιες γνωμοδοτικές επιτροπές στις οποίες συμμετέχουν οι επαγγελματικοί συνεταιρισμοί.